कन्ट्रोल इटहरी गोल्डकप : सगरमाथा सेमिफाइनलमा
डिफेन्डिङ च्याम्पियन सगरमाथा युथ क्लब १३ औं संस्करणको कन्ट्रोल इटहरी गोल्डकप फुटबलको सेमिफाइनलमा प्रवेश गरेको छ । इटहरी रंगशालामा शनिबार उद्घाटन खेलमा पाहुना टोली एभिनियर एफसी क्यामरुनलाई टाइब्रेकरमा ४–३ ले हराउँदै सगरमाथाले अन्तिम ४ मा स्थान बनाएको हो ।
सुनसरी — डिफेन्डिङ च्याम्पियन सगरमाथा युथ क्लब १३ औं संस्करणको कन्ट्रोल इटहरी गोल्डकप फुटबलको सेमिफाइनलमा प्रवेश गरेको छ । इटहरी रंगशालामा शनिबार उद्घाटन खेलमा पाहुना टोली एभिनियर एफसी क्यामरुनलाई टाइब्रेकरमा ४–३ ले हराउँदै सगरमाथाले अन्तिम ४ मा स्थान बनाएको हो ।निर्धारित समयमा दुवै टोलीले गोलरहित बराबरी खेलेपछि खेल सिधै टाइब्रेकर पुगेको थियो ।. एभिनियरबाट कप्तान यानिक ओवाना, साङ्गु र जियोन गिनीको प्रहार गोलमा परिणत भए पनि जोइ एल्डोको प्रहार सगरमाथाका गोलरक्षक च्याङ थेबले बचाए । साबा अलीको प्रहार बारमा लागेर बाहिरिएको थियो । सगरमाथाका लागि अभिषेक राई, राजीव लोप्चन, अविषेक लिम्बु र मेसुकेले पेनाल्टीमा गोल गरेका थिए ।नवप्रवेशी ‘ए’ डिभिजन क्लब खुमलटारका अधिकांश खेलाडीसहित सगरमाथा मैदान उत्रिएको थियो । जारी सिजनमा बुढासुब्बा गोल्डकप र बर्दिबास गोल्डकप विजेता टोली एभिनियरले निकै दबाब सिर्जना गरे पनि गोल गर्न नसक्दा पहिलो खेलबाटै बाहिरिनुपर्‍यो । खेलको २७ औं मिनेटमा वान भर्सेस वानको अवस्थामा यानिकले गोल गर्न चुके । ३६ औं मिनेटमा साबा अलीको क्रसमा यानिकको प्रहार सगरमाथाका अभिषेक राईले क्लियर गरिदिए । दोस्रो हाफको चौथो मिनेटमा एभिनियरका जियोन गिनीले बल नियन्त्रण गर्न नसक्दा पाएको अवसर शक्ति राईले सदुपयोग गर्न सकेनन् ।इन्ज्युरी समयमा पहिलो रोजाइका गोलरक्षक देव लिम्बू घाइते भएपछि च्याङ मैदान छिरेका थिए । उनले टाइब्रेकरमा महत्त्वपूर्ण प्रहार बचाउँदै टिमलाई सेमिफाइनलमा पुर्‍याए । म्यान अफ द म्याच सगरमाथाका मेसुके भए । उनले १० हजार प्राप्त गरे ।सगरमाथाका प्रशिक्षक याम गुरुङले मैदानको अनुभव नभएका कारण सन्तोषजनक खेल नभएको बताए । भाग्यले साथ दिएको बताउँदै उनले आगामी खेलमा उत्कृष्ट प्रर्दशन गर्ने दाबी गरे । एभिनियरका प्रशिक्षक आशिक थापामगरले पेनाल्टी शुटआउट सम्भावनाको खेल भएकाले हार भोगेको बताए । उनले खेलमा कडा टक्कर दिए पनि पेनाल्टी शुटआउटमा सफल हुन नसकेको बताए ।आइतबार आयोजक राष्ट्रिय जागृति क्लबले चर्च ब्वाइज क्लब काठमाडौंसँग प्रतिस्पर्धा गर्नेछ ।एक साता चल्ने प्रतियोगिता विजेताले १० लाख र उपविजेताले ५ लाख रुपैयाँ पुरस्कार पाउनेछन् । सर्वोत्कृष्ट खेलाडीलाई १ लाख प्रदान गरिनेछ । विधागत उत्कृष्ट हुनेले जनही २० हजार पाउने छन् । सहभागी प्रत्येक टिमलाई प्रतिम्याच २० हजार तयारी खर्चसमेत उपलब्ध गराइने बताइएको छ । खेलाडीलाई दैनिक १ हजार ५ सयको दरले भत्ता उपलब्ध गराइने आयोजकले जनाएको छ । इटहरी उपमहानगरपालिका संयोजन रहेको प्रतियोगितामा त्रिभुवन आर्मी, चर्ज ब्वाईज, मछिन्द्र, एभिनियर, रोलिङ क्लब झापा, सगरमाथा क्लब, कञ्चनजंगा एफसी भारत र आयोजक राष्ट्रिय जागृति क्लब गरी ८ टिमको सहभागिता छ ।क्लबका अध्यक्ष सन्तबहादुर डुम्जनका अनुसार ७० लाख ५० हजार खर्च हुने अनुमान गरिएको प्रतियोगिताका लागि इटहरी उपमहानगरपालिकाले ११ लाख रुपैयाँ विनियोजन गरेको छ । प्रतियोगिताका लागि खेलकुद बिकास बोर्ड कोशी प्रदेशले १४ लाख र राष्टिय खेलकुद परिषदले १० लाख रुपैयाँ प्रदान गरेका छन् । प्रतियोगितालाई कन्ट्रोल लुब्रिकेन्टले प्रायोजन गरेको छ ।